**objava za medije/za objavu odmah**

**Sajam antikviteta u Šenoinoj okupio brojne građane i ljubitelje starina**

**Varaždin, 8.7.2023.** – Sajam antikviteta u Šenoinoj ulici ponovno je okupio veliki broj građana i ljubitelja starina, stvarajući živahnu atmosferu i pružajući izvrsnu priliku za kupovinu predmeta s povijesnom, kulturnom i sentimentalnom vrijednosti. Ovaj drugi po redu prodajni sajam, koji je organiziran u suradnji Gradske tržnice i varaždinskog ogranka Hrvatske udruge kolekcionara predmeta kulturne baštine, privukao je mnoge znatiželjnike, kao i ozbiljne kupce.

Posjetitelje su najviše zanimali ukrasni predmeti, antikni namještaj, stari orijentalni predmeti, satovi, ogledala, starinski fotoaparati i kamere, kovani novac, poštanske marke i razglednice.

Događaju se pridružio i zamjenik varaždinskog gradonačelnika, **Miroslav Marković**, koji je izjavio: "*Varaždinska gradska tržnica je centar društvenog života grada Varaždina i oduvijek je bila te će ostati duša ovog grada. Sajam antikviteta u Šenoinoj ulici dio je manifestacije 'Ljeto u Varaždinu'. Smatramo da događaji poput ovog oživljavaju ulicu A. Šenoe, koja ima poseban povijesni značaj za grad Varaždin. Ljeto u Varaždinu nije samo godišnje doba, već bogati, šareni mozaik kulturnih, umjetničkih i zabavnih programa i sadržaja koji čine Varaždin sjajnim mjestom za izlete i druženje, posebno tijekom večeri i vikenda. Raznolike aktivnosti koje se nude u našem gradu mogu se pronaći na službenoj stranici Grada Varaždina i Turističke zajednice grada Varaždin*a."

**Predrag Ciglar**, direktor Gradske tržnice, istaknuo je: "*Dugo godina nije bilo sajma antikviteta u našem gradu, ali u travnju ove godine smo odlučili organizirati prvi prodajno-izložbeni Sajam antikviteta koji se pokazao kao jako uspješan. Na nagovor zakupaca i građana, ponovno smo organizirali ljetni Sajam antikviteta. Varaždin, kao grad kulture i baroka, zaslužuje imati sajam ove vrste u centru grada. Vidjeli smo da postoji veliki interes, stoga ćemo građanima ponuditi više takvih sajmova kroz godinu, a sljedeći najavljujemo za jesen ove godine.*"

Gradska tržnica poziva sve Varaždince da podrže tradiciju i redovito posjećuju varaždinski plac, gdje se uvijek nudi kvalitetna lokalna ponuda svježih proizvoda.

**Za više informacija:**

Predrag Ciglar, direktor

T: 042 320 956

E: info@varazdinskiplac.hr